قدامہ ابن جعفر

قدامہ ابن جعفر (پیدائش: 873ء— وفات: 948ء) خلافت عباسیہ میں مؤرخ، فلسفی، عالم اور خلافت عباسیہ کے ادارۂ محاصل و خراج کے منتظم تھے۔

 سوانح 
کنیت ابوالفرج، نام قُدَامَہ ابن جعفر بن قُدامہ بن زیاد ہے جبکہ اپنے زمانے میں الکاتب البغدادی کے نام سے مشہور تھے۔ قدامہ ابن جعفر کے والد ابو القاسم جعفر بن قدامہ بن زیاد تھے۔ قدامہ ابن جعفر کی پیدائش بغداد میں 259ھ مطابق 873ء میں ہوئی۔ صاحب کتاب الاغانی ابو الفرج اصفہانی کے قول کے مطابق ابو القاسم جعفر بن قدامہ کی وفات بروز منگل 21 جمادی الثانی 329ھ مطابق 23 مارچ 941ء کو ہوئی۔کتاب الخراج و صنعۃ الکتابت: صفحہ 5، مطبوعہ دار الرشید، 1981ء قدامہ مسیحی خاندان میں پیدا ہوئے لیکن بعد میں عباسی خلیفہ المکتفی باللہ کے ہاتھ پر اسلام قبول کر لیا۔

المکتفی باللہ کے عہدِ خلافت میں ہی قدامہ بغداد کے دیوانِ خراج میں ایک زمانہ تک اوسط درجہ کی خدمات کے نتیجے میں ابو الحسن علی بن محمد بن الفرات کی وزارت میں دیوان الزمام کے رئیس مقرر ہوئے۔ مؤرخ یاقوت الحموی نے لکھا ہے کہ: آخری بات جو ہمیں اُس کی نسبت معلوم ہے، وہ ابوحیان کا یہ قول ہے کہ وہ سنہ 320ھ میں ابوسعید السیرافی اور ابو بشر متیٰ ابن یونس کے مناظرے کے موقع پر الفضل بن جعفر بن الفرات کے ہاں موجود تھا۔ قدامہ اپنے عہد کے فصحاء و بلغاء اور فاضل فلاسفہ شخصیات میں سے تھے۔ انھوں نے ابوالعباس ثعلب (متوفی 291ھ)، المُبَرَّد (متوفی 285ھ)، عاصر ابن قتیبہ (متوفی 285ھ) اور ابوسعید السکری (متوفی 275ھ) کا زمانہ پایا۔ ریاضی اور علم منطق میں اعلیٰ دستگاہ حاصل تھی۔ نقد شعر میں اپنے زمانے میں مشہور تھے۔ ادب پر بہت سی کتابیں تصنیف کی تھیں لیکن اس وقت قدامہ کی صرف دو کتابیں ہی موجود ہیں۔ابوالخیر مودودی: کتاب الخراج، اردو ترجمہ، صفحہ 2۔ مطبوعہ حیدرآباد دکن، 1930ء

 وفات 
قدامہ ابن جعفر کا انتقال عباسی خلیفہ المکتفی باللہ کے عہد میں 337ھ مطابق 948ء میں بغداد میں ہوا۔ اُس وقت قدامہ کی عمر 74 یا 75 سال کی تھی۔ تدفین بغداد میں کی گئی۔

 تصانیف 
قدامہ کثیرالتصانیف تھے مگر اُن کی دو کتب ہم تک پہنچ سکی ہیں:

 نقد الشعر 
یہ کتاب شعر پر تنقید کے حوالے اور اپنے موضوع کی مناسبت سے پہلی اور مفید کتاب سمجھی جاتی ہے۔ پہلی بار 1301ھ میں استنبول کے مطبعۃ الجوائب سے شائع ہوئی۔
 کتاب الخراج و صنعۃ الکتابت 
یہ کتاب قدامہ ابن جعفر کی تالیفات میں غالباً سب سے بڑی اور نہایت جامع و جزیل الفائدہ کتاب تھی۔ اِس میں سلطنت کے تمام دواوین کے اعمال و احوال، اُن کے رسوم و آداب اور وہ تمام اُمور جن کی ایک کاتب کو ضرورت پیش آتی ہے، اِس میں تفصیل سے لکھے گئے تھے۔ لیکن افسوس ہے کہ اِس کثیر المنفعت کتاب کا بڑا حصہ ضائع ہو گیا اور اب اِس کی آٹھ منزلوں اور ہر منزل کے متعدد اَبواب میں سے ہم تک جو پہنچ سکا ہےیاقوت الحموی: معجم الادباء، جلد 6، صفحہ 205۔ وہ پانچویں منزل کا آخری حصہ اور چھٹی منزل کے سات ابواب میں سے دو کامل اور چار ناقص ابواب ہیں۔ یہ ابواب ’’ کتاب الخراج‘‘ کے نام سے مشہور مستشرق ڈی خوی نے استنبول کے مکتبہ کوپرولو کے دو نامکمل نسخوں سے مرتب کرکے مع ترجمہ لائیڈن کے مطبع بریل سے شائع کیے۔ اردو زبان میں پہلا ترجمہ حیدرآباد دکن سے 1930ء میں ابو الخیر مودودی کا شائع ہوا۔

 حوالہ جات 

زمرہ:873ء کی پیدائشیں
زمرہ:932ء کی وفیات
زمرہ:بصری شخصیات
زمرہ:خلافت عباسیہ میں بغداد
زمرہ:دسویں صدی کی عباسی شخصیات
زمرہ:دسویں صدی کے مصنفین
زمرہ:عباسی عہدیدار
زمرہ:عرب جغرافیہ دان
زمرہ:ماہر عربیات
زمرہ:مسیحیت سے اسلام قبول کرنے والی شخصیات
زمرہ:نویں صدی کے مصنفین
زمرہ:870ء کی دہائی کی پیدائشیں
زمرہ:دسویں صدی کی وفیات
زمرہ:نویں صدی کی شخصیات
زمرہ:دسویں صدی کی شخصیات
زمرہ:ویکی ڈیٹا سے مطابقت رکھنے والی مختصر تفصیل
زمرہ:نویں صدی کی عباسی شخصیات
زمرہ:خلافت عباسیہ کے صابی علماء